ET Euroopa Liidu Teataja C 172/5

Indiast pärit polüetüleentereftalaatkile impordi tasakaalustusmeetmete osalise vahepealse läbivaatamise algatamise teadaanne

(2005/C 172/04)

Komisjonile on esitatud taotlus meetmete osalise vahepealse läbivaatamise algatamiseks nõukogu määruse (EÜ) nr 2026/97 (kaitse kohta subsideeritud impordi eest riikidest, mis ei ole Euroopa Ühenduse liikmed) (1) artikli 19 alusel; määrust (edaspidi “algmäärus”) on viimati muudetud nõukogu määrusega (EÜ) nr 461/2004. (2)

1. Läbivaatamistaotlus

Taotluse esitasid ühenduse tootjad DuPont Teijin Films, Mitsubishi Polyester Film GmbH, Nuroll SpA ja Toray Plastics Europe (edaspidi “taotlejad”).

Taotlus piirdub ettevõtte Garware Polyester Ltd subsideerimise läbivaatamisega.

2. Toode

Vaatlusalune toode on Indiast pärinev ning tavapäraselt CN-koodide ex 3920 62 19 ja ex 3920 62 90 all deklareeritav polüetüleentereftalaatkile (edaspidi “vaatlusalune toode”). CN-koodid on esitatud üksnes teavitamise eesmärgil.

3. Praegu kohaldatavad meetmed

Garware Polyester Ltd suhtes kohaldatakse lõplikku tasakaalustavat tollimaksu vastavalt nõukogu määrusele (EÜ) nr 2597/1999, millega kehtestatakse Indiast pärit polüetüleentereftalaatkile impordi suhtes lõplik tasakaalustav tollimaks ja nõutakse lõplikult sisse kehtestatud ajutine tollimaks. (3) Praegu viiakse algmääruse artikli 18 alusel läbi nende meetmete kehtivuse pikendamise kontrollmenetlust (4).

4. Läbivaatamise põhjused

Algmääruse artikli 19 kohane taotlus põhineb taotlejate prima facie tõenditel, et Garware Polyester Ltd subsideerimise tingimused on oluliselt muutunud.

Taotlejad väidavad, et Garware Polyester Ltd vaatlusaluse toote impordi suhtes kohaldatavast meetmest ei piisa selle praegusel tasemel enam kahju põhjustava subsideerimise tasakaalustamiseks. Taotlejad on esitanud kooskõlas algmääruse artikli 19 lõikega 2 piisavalt tõendeid selle kohta, et subsiidium on suurenenud ja ületab tunduvalt lõpliku tasakaalustava tollimaksu määra 3,8 %, mida Garware Polyester Ltd suhtes praegu kohaldatakse.

Väidetakse, et Garware Polyester Ltd saab mitmeid subsiidiume nii India valitsuselt kui Maharashtra osariigi omavalitsuselt. Muu hulgas hõlmavad need väidetavad subsiidiumid imporditollimaksude hüvituskava, kapitalikaupade ekspordisoodustuste kava, Maharashtra omavalitsuse ergutussüsteemi, eritingimustega impordilitsentse ja ekspordikrediiti.

Samuti väidetakse, et mainitud soodustuste näol on tegemist subsiidiumidega, kuna nendega kaasneb India valitsuse või piirkondlike omavalitsuste rahaline toetus ning Garware Polyester Ltd saab neist kasu. Need soodustused sõltuvad väidetavasti eksporditegevusest ning on seega konkreetsed ja tasakaalustatavad või loetakse neid muul põhjusel konkreetseks ja tasakaalustatavaks.

5. Menetlus

Pärast nõuandekomiteega konsulteerimist leiab komisjon, et osalise vahepealse läbivaatamise algatamiseks on piisavalt tõendusmaterjali, ning algatab läbivaatamise kooskõlas algmääruse artikliga 19.

a) Küsimustikud

Uurimise seisukohast vajaliku teabe saamiseks saadab komisjon ettevõttele Garware Polyester Ltd ja India ametiasutustele küsimustikud. Vastav teave ja tõendusmaterjal peaks komisjoni jõudma käesoleva teadaande punkti 6 alapunktis a nimetatud tähtaja jooksul.

b) Teabe kogumine ja poolte ärakuulamine

Kõigil huvitatud pooltel palutakse teha teatavaks oma seisukohad, täiendada küsimustiku vastuseid muu teabega ja esitada tõendusmaterjal. Vastav teave ja tõendusmaterjal peaks komisjoni jõudma käesoleva teadaande punkti 6 alapunktis a nimetatud tähtaja jooksul.

Peale selle võib komisjon huvitatud pooled ära kuulata, kui nad esitavad taotluse, mis näitab, et neil on selleks konkreetsed põhjused. Taotlus tuleb esitada käesoleva teadaande punkti 6 alapunktis b nimetatud tähtaja jooksul.

6. Tähtajad

a) Isikutele endast teatamiseks ning küsimustiku vastuste ja mis tahes muu teabe esitamiseks

Kõik huvitatud pooled, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Juhitakse tähelepanu asjaolule, et enamiku algmääruses sätestatud menetlusõiguste kasutamine sõltub sellest, kas isik on eespool nimetatud ajavahemiku jooksul endast teatanud.

b) Ärakuulamine

Samuti võivad kõik huvitatud pooled sama 40päevase tähtaja jooksul taotleda komisjonilt ärakuulamist.

7. Kirjalikud esildised, küsimustike vastused ja kirjavahetus

Kõik huvitatud poolte esildised ja taotlused peavad olema kirjalikud (mitteelektroonilisel kujul, kui ei ole sätestatud teisiti) ning peavad sisaldama huvitatud poole nime, aadressi, e-posti aadressi ning telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave, küsimustike vastused ja kirjavahetus, mida huvitatud pooled käsitlevad konfidentsiaalsena, peavad olema märgistatud sõnaga “Piiratud” (5) ning vastavalt algmääruse artikli 29 lõikele 2 peab nendega olema kaasas mittekonfidentsiaalne versioon, millel on märge “Kontrollimiseks huvitatud pooltele”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Koostööst keeldumine

Kui mõni huvitatud pool ei võimalda juurdepääsu vajalikule teabele või jätab selle ettenähtud tähtaja jooksul esitamata või takistab tõsiselt uurimist, võib vastavalt algmääruse artiklile 28 nii negatiivsed kui positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud pool on esitanud ebaõiget või eksitavat teavet, jäetakse selline teave arvesse võtmata ning võib toetuda kättesaadavatele faktidele. Kui huvitatud pool ei tee koostööd või teeb seda üksnes osaliselt ning kui järeldused põhinevad seetõttu, kooskõlas algmääruse artikliga 28, kättesaadavatel faktidel, võib tulemus olla isikule ebasoodsam kui tema koostöö korral.

(1) EÜT L 288, 21.10.1997, lk 1.

(2) ELT L 77, 13.3.2004, lk 12.

(3) ELT L 316, 10.12.1999, lk 1.

(4) ELT C 306, 10.12.2004, lk 2.

(5) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) artiklile 4 (EÜT L 145, 31.5.2001, lk 43). Kooskõlas algmääruse artikliga 29 ja WTO subsiidiumide ja tasakaalustusmeetmete lepingu artikliga 12 on see dokument konfidentsiaalne.